Liselott Blixt (DF), 2013-01-10:
Så kan jeg vel starte med at svare ordføreren ved at sige, at af initiativer, mens vi var støtteparti, var der, at vi forhøjede helbredstillægget for pensionister, at vi gav tilskud til folk, der havde fået strålebehandling på grund af kræft, og at vi gav tilskud til folk med Sjögrens syndrom, som indebærer mundtørhed og giver tandskader.
Så jo, vi har gjort noget, og vi sagde faktisk også i et beslutningsforslag, at vi gerne ville se på, hvordan vi kunne strikke noget sammen.
Det sagde vi, da vi var støtteparti under den forrige regering.
At have epilepsi betyder, at man bliver udsat for epileptiske anfald.
De bliver udløst af nogle unormale elektriske impulser i større eller mindre dele af hjernen.
De kommer som regel som lyn fra en klar himmel, og personen har derfor ikke mulighed for at afbøde det slag eller det stærke bid, der kan få de konsekvenser, at en tandprotese kan blive ødelagt.
Derfor er det her forslag netop også et, som Dansk Folkeparti støtter, og som vi har givet plads til i vores finanslovændringer.
Vi så dog gerne, at det ikke blot omfattede mennesker med epilepsi, men også folk med aggressiv paradentose, psykisk syge, diabetikere samt andre med handicap, der gør, at de får store problemer med deres tænder og derved får en stor tandlægeregning.
Det bør være sådan, at udgangspunktet er, at ingen personer med nedsat funktionsevne skal have merudgifter som følge af deres nedsatte funktionsevne.
Vi havde også gerne set, at regeringen havde brugt pengene på en anden måde.
Vi har i mange år hørt klager fra folk om, hvor dyrt det er at gå til tandlæge, samt at mange undgår at gå til tandlægen og derfor får større skader, som senere vil være meget omkostningstunge, fordi en tandlægeregning hurtigt kan løbe op.
Dog har regeringen valgt at fjerne en del af tilskuddet til tandrensning, samt at hæve lønsumsafgiften for momsfritagne virksomheder – alt i alt nogle tiltag, som fordyrer regningen for alle andre personer, som besøger tandlægen.
Vi ser en regering, som med støtte fra Enhedslisten har taget flere penge fra sundhedsvæsenet, end vi har set det tidligere.
Det giver samtidig nogle forringelser for den almindelige dansker, når vedkommende bevæger sig ind i sundhedsvæsenet.
Der er længere tid til behandling, der er lavere tilskud til høreapparater, der er dyrere medicin for pensionister.
Det er blot nogle af de ting, som danskerne kan glæde sig over i forbindelse med denne regering.
Hvor er takken til de mennesker, som knokler, de mennesker, som siger ja til et arbejde til 110 eller 120 kr. i timen, altså dem, som vi hører om dagligt i fjernsynet i øjeblikket?
Takken til dem er, at de nu skal betale en noget større regning, når de skal til tandlæge, og endnu mere, hvis de lider af tandsten.
Aftalen med Enhedslisten, som giver kontanthjælpsmodtagere økonomisk støtte, er med til at sikre en forskelsbehandling, med hensyn til hvad folk har som rådighedsbeløb, og vi vil komme til at se en øget debat om, hvem der har mest eller mindst i rådighedsbeløb.
Man har heller ikke taget hensyn til studerende, lavtlønnede eller andre i de her forslag, men giver kun til en vis gruppe.
Så vi støtter forslaget, men havde gerne set, at det havde været bredere.